85 વટાવી ગયેલા દેવેન્દ્રભાઈ લીમડી અને વલભીપુરના દીવાન કેશવલાલ ઓઝાના પુત્ર છે અને તમિળનાડુ સરકારમાં અધિક મુખ્ય સચિવના હોદ્દેથી નિવૃત્ત થયા હતા. અત્યારે ફિલ્મી હસ્તીઓ, જેમ કે કમલ હસન કે રજનીકાંત (શિવાજીરાવ ગાયકવાડ) તમિળ ફિલ્મોમાંથી નિવૃત્ત થઈને રાજકારણમાં આવવા ઇચ્છુક હોવા છતાં એમને એટલું જનસમર્થન મળતું નથી. થોડા વખત પહેલાં વિજયકાંત નામના અભિનેતાએ રાજકીય પક્ષ કાઢ્યો હતો, પણ અત્યારે એ શોધ્યા જડે તેમ નથી. વડાં પ્રધાન ઇન્દિરા ગાંધીની ઇમર્જન્સીના વિરોધી અને બબ્બે વાર જેમની સરકારને બરખાસ્ત કરાઈ હતી, એવા કળઇંગર કાયદાથી પર હોવાનો અનુભવ કરાવતા રહ્યા છે.